作者:白居易
標題:和微之聽妻彈別鶴操，因為解釋其義，依韻加四句
內容:義重莫若妻，生離不如死。誓將死同穴，其奈生無子。商陵追禮教，婦出不能止。舅姑明旦辭，夫妻中夜起。起聞雙鶴別，若與人相似。聽其悲唳聲，亦如不得已。青田八九月，遼城一萬裡。裴回去住雲，嗚咽東西水。寫之在琴曲，聽者酸心髓。況當秋月彈，先入憂人耳。怨抑掩朱弦，沉吟停玉指。一聞無兒歎，相念兩如此。無兒雖薄命，有妻偕老矣。倖免生別離，猶勝商陵氏。